เปิดฤดูกาลท่องเที่ยวผาชะนะได เริ่มมิถุนายนนี้ ชมพระอาทิตย์ขึ้นก่อนใครในสยาม พร้อมชมความเขียวขจีป่านานาพรรณและน้ำตก
นายประมวล รัตนวัน หัวหน้าอุทยานแห่งชาติผาแต้ม เปิดเผยว่า เดิมบริเวณผาชะนะได จุดชมพระอาทิตย์ขึ้นก่อนใครในสยาม จะเปิดบริการนักท่องเที่ยวตั้งแต่เดือนตุลาคมเป็นต้นไป แต่ปัจจุบันได้รับงบประมาณจากจังหวัดอุบลราชธานี ทำถนนทางขึ้นผาชะนะได นักท่องเที่ยวสามารถเดินทางได้สะดวกยิ่งขึ้น จึงได้กำหนดฤดูกาลท่องเที่ยวผาชะนะได อำเภอโขงเจียม จังหวัดอุบลราชธานี ใหม่ โดยในปี 2565 เริ่มตั้งแต่เดือนมิถุนายน เป็นต้นไป นักท่องเที่ยวจะได้ชมพระอาทิตย์ขึ้นก่อนใครในสยามแล้ว ยังจะได้สัมผัสความสวยงามช่วงฤดูฝนบนผาชะนะได  ป่าไม้ทรงคุณค่านานาพรรณ มีความเขียวขจี รวมทั้งความสวยงามและชุ่มฉ่ำของน้ำตกรอบบริเวณ หัวหน้าอุทยานแห่งชาติผาแต้ม กล่าวเพิ่มเติมว่า ขณะนี้ทางอุทยานฯ ได้จัดเตรียมเต้นท์ไว้คอยบริการนักท่องเที่ยวที่ต้องการพักผ่อนช่วงกลางคืนที่ผาชะนะได กำหนดช่วงเวลาขึ้นลง ผาชะนะไดไว้ 3 ช่วงคือ  ขึ้นเวลา 04.30 – 06.30 น. ลงเวลา 07.30 – 09.30 น.  ขึ้นเวลา 10.30 – 13.00 น. ลงเวลา 14.00 – 15.00 น.  ขึ้นเวลา 16.00 – 18.00 น. ลงเวลา 19.00 – 19.30 น. สอบถามข้อมูลเพิ่มเติมได้ที่ อุทยานแห่งชาติผาแต้ม อำเภอโขงเจียม จังหวัดอุบลราชธานี โทรศัพท์ 045 – 252 581 หรือที่ Facebook  อุทยานแห่ชาติผาแต้ม